钦定古今图书集成/方舆汇编/职方典/第1147卷 > 《漫酬贾沔州》〈有序〉元·结
## 钦定古今图书集成/方舆汇编/职方典/第1147卷 > 《漫酬贾沔州》〈有序〉元·结

贾德方与漫叟善，惧漫叟不能甘穷，独惧漫叟又须为官，故作诗相喻。其指曰：“劝尔莫作官，作官不益身。” 因德方之意漫酬之。

往年壮心在，常欲济时难。奉诏举州兵，令得诛暴叛。
上将屡颠覆，偏师尝救乱。未曾弛戈甲，终日领簿案。
“出入四五年，忧劳忘昏旦。无谋静凶丑，自觉愚且懦。
岂欲皂枥中，争食麦与？”去年辞职事，所惧贻忧患。
天子许安亲，官又得闲散。自家樊水上，性情尤荒慢。
云山与水木，似不憎吾慢。以兹忘峕世，日益无畏惮。
漫醉人不嗔，漫眠人不唤。漫游无远近，漫乐无早晏。
漫中漫亦忘，名利谁能算。闻君劝我意，为君一长叹。
人谁年八十，我已过其半。家中孤弱子，长子未及冠。
且为儿童主，种药老谿涧。